ส่วนที่ 1

ข้อมูลสรุป (Executive Summary)

-   บริษัทหลักทรัพย์ ยูไนเต็ด จำกัด (มหาชน) (บริษัท) เริ่มก่อตั้งขึ้นเมื่อวันที่ 1 เมษายน 2514
    ด้วยทุน จดทะเบียนเริ่มแรก 500,000 บาท เพื่อประกอบธุรกิจหลักทรัพย์
    บริษัทได้รับคัดเลือกให้เป็นบริษัทสมาชิกตลาดหลักทรัพย์แห่งประเทศไทย หมายเลข 38 ในปี
    2534 และเข้าร่วมเป็นสมาชิกศูนย์ซื้อขายตราสารหนี้ไทย หมายเลข 49 ในปี 2537 ในปี
    2544 บริษัทมีการเสนอขายหลักทรัพย์แก่ประชาชนทั่วไป
    และได้เข้าเป็นบริษัทจดทะเบียนในตลาดหลักทรัพย์ในวันที่ 8 สิงหาคม 2544

-   บริษัทประกอบธุรกิจหลักทรัพย์โดยมีใบอนุญาต 4 ประเภท
    ซึ่งได้แก่การประกอบกิจการนายหน้าซื้อขายหลักทรัพย์ กิจการค้าหลักทรัพย์
    กิจการที่ปรึกษาการลงทุนและกิจการการจัดจำหน่ายหลักทรัพย์ และยังได้รับใบอนุญาตจาก
    สำนักงาน กลต. ให้ประกอบธุรกิจที่ปรึกษาทางการเงิน และในปี 2548
    ได้มีการเพิ่มเติมวัตถุประสงค์เพื่อรองรับการทำ ธุรกรรมในอนาคต ด้านตราสารอนุพันธ์
    และธุรกรรมการยืมและให้ยืมหลักทรัพย์ อย่างไรก็ตาม
    บริษัทยังไม่ได้รับการอนุมัติใบอนุญาตการทำธุรกิจตราสารอนุพันธ์จากสำนักงาน กลต.
    ประกอบกับบริษัทได้เล็งเห็นว่าปริมาณธุรกรรมดังกล่าวยังมีไม่มากนัก
    จึงได้ชะลอการยื่นขออนุมัติใหม่ไว้ก่อน

-   เมื่อเดือน มิถุนายน 2548 บริษัทได้ขายบริษัทย่อยทั้งสองแห่ง ได้แก่ บริษัท ยูไนเต็ด
    แอ๊ดไวเซอรี เซอร์วิส จำกัด และ บริษัท สยามไชยศรี จำกัด ให้กับ นายศิริพงษ์ สมบัติศิริ
    ซึ่งเป็นผู้บริหารของบริษัททั้งสองแห่งนั้น ทำให้ปัจจุบันบริษัทฯไม่มีบริษัทย่อยอีกต่อไป

-   เมื่อประมาณต้นปี 2549 กลุ่มผู้ถือหุ้นรายใหญ่ของบริษัทฯ คือ กลุ่มว่องกุศลกิจ
    ได้ทำการขายหุ้นรวมจำนวน 42,923,520 หุ้น หรือเท่ากับร้อยละ 25.43
    ของทุนชำระแล้วของบริษัทฯ ในราคาหุ้นละ 8.04 บาท ให้กับ บริษัท เอ พี เอฟ โฮลดิ้งส์
    จำกัด ซึ่งเป็นบริษัทที่จดทะเบียนในประเทศไทย การซื้อหุ้นดังกล่าว ส่งผลให้ บริษัท
    เอ.พี.เอฟ. โฮลดิ้งส์ จำกัด
    มีหน้าที่ต้องจัดทำคำเสนอซื้อหลักทรัพย์ที่คงเหลืออยู่ทั้งหมดของบริษัทฯ
    ตามหลักเกณฑ์การเข้าถือหลักทรัพย์เพื่อครอบงำกิจการ ซึ่งผลจากการทำคำเสนอซื้อนั้น ทำให้
    บริษัท เอ พี เอฟ โฮลดิ้งส์ จำกัด เป็นผู้ถือหุ้นรายใหญ่ของบริษัท และมีหุ้นรวมเป็นจำนวน
    132,565,419 หุ้น หรือคิดเป็นร้อยละ 78.53 ของทุนที่ออกและเรียกชำระแล้ว
    และยังคงสภาพของบริษัทให้เป็นบริษัทจดทะเบียนในตลาดหลักทรัพย์ต่อไป

-   หลังจากกลุ่มผู้ถือหุ้นใหญ่รายใหม่เข้ามาถือหุ้น บริษัทมีการเปลี่ยนแปลงโครงสร้างผู้บริหาร
    โดยมีกรรมการลาออกจำนวน 4 ท่าน ได้แก่ นายวิฑูรย์ ว่องกุศลกิจ นายกุลวัฒน์ เจนวัฒนวิทย์
    นางวิไลวรรณ ตันติธรรม และ นายวีระเจตน์ ว่องกุศลกิจ และมีกรรมการใหม่เข้ามาแทน
    ได้แก่ นายมิทซึจิ โคโนชิตะ ดำรงตำแหน่ง ประธานกรรมการ นายทัตซึยะ โคโนชิตะ เป็น
    ประธานกรรมการบริหาร และ นายเจเรมี เหลียว เป็นกรรมการผู้จัดการ หรือ
    ผู้บริหารสูงสุด

-   ในปี 2549 บริษัทฯมีสำนักงานสาขาที่เปิดใหม่ รวม 4 แห่ง เป็นสาขาเต็มรูปแบบ 2 แห่ง
    ได้แก่ สาขายะลา สาขาอโศก และ เป็นสาขาแบบ Online 2 แห่ง ได้แก่ สาขาเบตง
    และสาขาสกลนคร และปิดสาขาสาทร และบ้านโป่ง ทำให้ ณ สิ้นปี 2549
    บริษัทมีสาขารวมทั้งสิ้น 12 สาขา คือ นอกจาก 4 สาขาที่เปิดใหม่ดังกล่าวก็จะมีสาขาเดิม
    ประกอบด้วย สาขารังสิต สาขานครสวรรค์ สาขานครปฐม สาขาอุดรธานี สาขาอุบลราชธานี
    สาขาขอนแก่น สาขาลำพูน และสาขาบางนา

-   

-   

-   ปัจจัยความเสี่ยงที่สำคัญของบริษัท เกิดจากความเสี่ยงจากธุรกิจหลักของบริษัท คือ
    ธุรกิจการเป็นนายหน้าซื้อขายหลักทรัพย์ เช่น ความเสี่ยงด้านการเปิดสำนักงานสาขา
    ความเสี่ยงจากการพึ่งพิงลูกค้ารายใหญ่
    ความเสี่ยงในเรื่องของการให้บริการกู้ยืมเพื่อซื้อหลักทรัพย์ (credit balance)
    รวมทั้งความเสี่ยงจากการควบคุมและมีอิทธิพลในการบริหารงานโดยผู้ถือหุ้นรายใหญ่ เป็นต้น
    ซึ่งมีรายละเอียดระบุไว้แล้วในหัวข้อ “ปัจจัยความเสี่ยง” ในส่วนที่ 2.1 และในปี 2549
    ฝ่ายบริหารความเสี่ยง มีบทบาทสำคัญมากขึ้นโดยการเป็นหน่วยงานกลาง
    ในการกำกับดูแลความเสี่ยงของบริษัท ในส่วนที่เกี่ยวข้องกับธุรกิจหลักทรัพย์ เช่น
    การตรวจสอบเอกสารการเปิดบัญชี และกำหนดวงเงินซื้อขายหลักทรัพย์ และ การพิจารณาเพิ่ม
    หรือ ลดวงเงินของลูกค้า เป็นต้น

-   

-   ณ วันที่ 31 ธันวาคม 2549 บริษัทมีทุนจดทะเบียน 860 ล้านบาท และทุนจดทะเบียนชำระแล้ว
    844 ล้านบาท งบการเงิน ณ 31 ธันวาคม 2549 บริษัทมีสินทรัพย์รวม จำนวน 1,264
    ล้านบาท มีหนี้สินทั้งสิ้น 236 ล้านบาท และมีส่วนของผู้ถือหุ้น 1,028 ล้านบาท

-   บริษัทมีผลขาดทุนสุทธิ ในปี 2549 เท่ากับ 18.98 ล้านบาท คิดเป็นขาดทุนสุทธิต่อหุ้น 0.11
    บาท (ถัวเฉลี่ยถ่วงน้ำหนัก)

-   

-   

-   เป้าหมายรายได้จากการดำเนินธุรกิจของบริษัทในปี 2550 คือ
    รายได้จากค่านายหน้าซื้อขายหลักทรัพย์ ร้อยละ 80 จากค่าธรรมเนียมและบริการ ร้อยละ 8
    จากดอกเบี้ยและเงินปันผลรับ ร้อยละ 5 และรายได้จากดอกเบี้ยเงินให้กู้ยืม ร้อยละ 7